
Fiatalkorú bűnelkövetők reszocializációs nevelése

„Attól félek, nem is tudok börtön nélkül élni majd…” (részlet egy fogvatartott diák leveléből).
Mekkora felelősséggel tartozik a büntetés-végrehajtás és a társadalom a bűnelkövetővé vált fiatalokért? Miért és mennyiben determinált a sorsuk, és mennyiben lesz az a szabadságvesztés büntetés letöltését követően? Hogyan valósulhat meg a reszocializáció?
A kriminálpolitika részeként megvalósuló büntetőpolitika speciális prevenciós céllal kíván hatni a bűnmegelőzés harmadlagos színterén, a bűncselekmény elkövetését követő eljárási és végrehajtási szabályozás által. Így a büntető igazságszolgáltatás és annak résztvevői a letéteményesei a bűnelkövetővé váltak későbbi bűnismétlése megelőzésének. Különösen fontos ez a fiatalkorú bűnelkövetők körében, mert személyiségük még kiforratlan, a viselkedést meghatározó struktúrák még nem rögzültek korrigálhatatlanul, így a bűnözői életpályáról való elterelés sikere is biztosabb, feltéve, hogy a beavatkozás megfelel sajátos igényeiknek. Éppen ezért lehet a fiatalkorú bűnelkövetők korrekciós nevelése az a terület, ahol valós eredmények érhetőek el és ez az, ami a fiatalkorúakat célzó reszocializációs programok létjogosultságát is megkérdőjelezhetetlenné teszi.
Azt, hogy miért vallanak gyakran kudarcot a különböző programok a harmadlagos megelőzés területén, a bűnismétlés tényezőivel összefüggő kutatások segítenek megérteni. Sokan ismerni látszanak az alapvető tényeket arról, hogy „mi működik”, ennek az ismeretanyagnak a gyakorlatba való átültetése azonban még sok esetben hiányos és problémás. A „legjobb gyakorlat” és a „jelenleg alkalmazott” közötti eltérés elsősorban a finanszírozás, az erőforrások és a motiváció hiányára vezethető vissza.
Mindezek ellenére – ha csak korlátozottan is – de vannak eszközeink a bűnözés elleni küzdelemhez, a harmadlagos színtéren való hatékony megelőzéshez. Ezeket azonban fejleszteni szükséges ahhoz, hogy tartós eredményeket érhessünk el a beavatkozás során.
Ha sikerül, akkor talán nem kényszerül védekező pozícióba a reszocializációs törekvéseket támogató kriminálpolitika, és talán a büntetőpolitikának sem kell mindent alárendelnie az egyre súlyosabb büntetési és társadalomvédelmi igényeknek. A reszocializációs programok sok fogvatartott számára az egyetlen, az utolsó esélyt jelenthetik a kitörésre, az újrakezdésre és egyedül ezek építhetnek egy olyan hidat, amely képes visszavezetni a szakadék felett a társadalomba a bűnt elkövetőket.



